钦定古今图书集成/明伦汇编/氏族典/第151卷 > 《廖用贤尚友录》 > 袁湛
## 钦定古今图书集成/明伦汇编/氏族典/第151卷 > 《廖用贤尚友录》 > 袁湛

按《宋书袁湛传》，“湛字士深，陈郡阳夏人。少为从外祖
谢安所知。初为卫军行参军，员外散骑通直正员郎、
中军功曹桓元太尉奉军事，入为中书黄门侍郎，出
补桓修抚军长史。义旗建，高祖以为镇军谘议参军。
明年，转尚书吏部郎、司徒左长史、侍中。以从征功，封
晋宁县五等男。出为高祖太尉长史，迁左民尚书，徙”
掌吏部。出为吴兴太守，莅政和理，为吏民所称。入补
中书令，又出为吴国内史。义熙十二年，转尚书右仆
射、本州大中正。时高祖北伐，湛兼太尉，与兼司空、散
骑常侍、尚书范泰奉九命礼物，拜授高祖。高祖冲让，
湛等随军至洛阳，住柏谷坞。泰议受使未毕，不拜晋
帝陵，湛独至五陵致敬，时人美之。十四年，卒官，时年
四十，谥曰敬公。子淳。